গুরুপ্রণাম।
ছাত্রের দান করা বাড়িতে শিক্ষকের সারা জীবনের কীর্তির সংগ্রহশালা এবং সংরক্ষণকেন্দ্র তৈরি হতে চলেছে। বিশ্বভারতী বিশ্ববিদ্যালয়ের কলাভবনের প্রয়াত চিত্রশিল্পী অধ্যাপক বিনোদবিহারী মুখোপাধ্যায়ের কাজকে এভাবেই বাঁচিয়ে রাখতে চান তাঁরই ছাত্র তথা কলাভবনেরই এমিরেটাস অধ্যাপক শিল্পী কে জি সুব্রহ্মণ্যম।
বিশ্ববিদ্যালয় সূত্রের খবর, কলাভবনের উদ্যোগেই তৈরি হবে আধুনিক স‌ংগ্রহশালাটি। কলাভবনের হেফাজতে থাকা বিনোদবিহারীর যাবতীয় কাজের পাশাপাশি তাঁর পরিবারের হাতে থাকা প্রায় ২০০টিরও বেশি ছবি থাকবে সেখানে। থাকবে তাঁর আঁকা স্কেচ, ম্যুরাল-সহ স্থানীয় শিল্পীদের লোকায়ত কাজকর্মও। ছবি, ভাস্কর্য-সহ শিল্পীদের বিভিন্ন সৃষ্টি সংরক্ষণের কাজও চলবে ওই সংগ্রহশালায়।
বেহালায় জন্মগ্রহণ করেছিলেন বিনোদবিহারী। ১৯১৯ সালে কলাভবনে ছাত্র হিসাবে এসেছিলেন তিনি। ১৯২৫ সালে সেখানেই শিক্ষকতা শুরু করেন। বিনোদবিহারী লোকশিল্পীদের উত্সাহ দিতেন। তাঁর বেশ কিছু কাজে লোকায়ত শিল্পের প্রভাব স্পষ্ট। আর এ কথা মাথায় রেখেই ওই সংগ্রহশালায় থাকবে পটশিল্পের মতো কাজও। কলাভবনের শিক্ষক শিশির সাহানা বলেন, ‘‘আমাদের সংগ্রহে থাকা বিনোদবিহারী মুখোপাধ্যায়ের ছবি-শিল্প থাকবে এই সংগ্রহশালায়। এছাড়া তাঁর মেয়ের পরিবারের হেফাজতে থাকা শিল্পীর যাবতীয় সৃষ্টি রাখা হবে এখানে।’’ বিশ্ববিদ্যালয়ের অস্থায়ী উপাচার্য স্বপন দত্ত বলেন, ‘‘এটি একটি আধুনিক মিউজিয়াম হতে চলেছে। ছবির প্রদর্শনীর পাশাপাশি সংরক্ষণের জন্য আধুনিক ল্যাবরেটরি তৈরি করা হবে।’’ থাকছে পড়াশোনা এবং গবেষণার সুযোগও। 
বিশ্বভারতী সূত্রের খবর, কেরলের বাসিন্দা সুব্রহ্মণ্যম ১৯৪৪ সালে কলাভবনে পড়তে আসেন। সে সময় তিনি শিক্ষক হিসাবে পেয়েছিলেন নন্দলাল বসু, বিনোদবিহারী মুখোপাধ্যায়, রামকিঙ্কর বেজকে। ১৯৮০ সালে সুব্রহ্মণ্যম কলাভবনে শিক্ষক হিসাবে যোগ দেন। এখন অবসর নিয়েছেন। কিছুদিন আগেই পূর্বপল্লিতে প্রায় এক বিঘা জমির উপর থাকা দোতলা বাড়িটি বিশ্বভারতী বিশ্ববিদ্যালয় কর্তৃপক্ষকে দান করেন সুব্রহ্মণ্যম। কর্তৃপক্ষের কাছে নিজের শিক্ষাগুরু বিনোদবিহারীর কাজ নিয়ে সংগ্রহশালা তৈরির ইচ্ছা প্রকাশ করেন তিনি। সুব্রহ্মণ্যম বলেন, ‘‘আমার দান করা বাড়িতে আমার শিক্ষাগুরুর কাজের সংগ্রহশালা হবে। এর চেয়ে আমার কাছে আর আনন্দের কিছু নেই। আমার কর্মজীবন সার্থক হবে।’’
বিনোদবিহারীর মেয়ে মৃণালিনী মৃত্যুর আগে জানিয়েছিলেন, বাবার সমস্ত কাজকর্ম, সামগ্রী কলাভবনকে দেবেন। শেষ জীবনে অন্ধ হয়ে গেলেও বিনোদবিহারী সৃষ্টি থামাননি। চিনা ভবনের দেওয়ালে রয়েছে অন্ধ অবস্থায় তৈরি করা ম্যুরালের কাজ।